हमारे पुरुष प्रधान समाज में स्त्रियों को एक दोयम दर्ज़े का नागरिक समझा जाता है. अधिकांश घरों में पुरुष ही प्रधान है और उसका सही या गलत निर्णय ही सर्वोपरि होता है, जिसका विरोध करने का अधिकार स्त्रियों को नहीं होता. जिन परिवारों में महिलाएं आर्थिक रूप से समर्थ हैं वहां भी उन्हें बराबर का दर्ज़ा नहीं मिलता और प्रमुख पारिवारिक निर्णयों में उनकी राय को कोई महत्व नहीं दिया जाता. यह परंपरा परिवार में आगे चलती रहती है. हमारे परिवारों में आज भी बेटे को बेटी से अधिक महत्व दिया जाता है. बेटे की हर इच्छा पहले पूरी की जाती है और उसकी गलतियों को भी यह कह कर नज़रंदाज़ कर दिया जाता है कि लड़का है बड़ा होकर सब ठीक हो जाएगा. दूसरी ओर बेटियों को हमेशा यह याद दिलाया जाता है कि उन्हें दूसरे घर में जाना है और उन्हें ऐसा कोई कार्य नहीं करना है जिससे घर की बदनामी हो और उनके प्रत्येक कार्य पर निगरानी रखी जाती है. परिवार का लड़का जब इस वातावरण में बड़ा होता है तो उसके मष्तिष्क में यह बात मज़बूत होने लगती है कि वह विशेष है. जिस तरह पिता घर में प्रमुख है और उनकी गलतियों पर कोई उंगली नहीं उठा सकता, उसी तरह वह भी लड़का है और उसकी सभी गलतियाँ क्षम्य हैं.